b'\n_START_ARTICLE_\nA. Howard Gr\xc3\xb8n\n_START_PARAGRAPH_\nAlfred Rowland Howard Gr\xc3\xb8n (23. december 1894 i K\xc3\xb8benhavn \xe2\x80\x93 13. februar 1967 sammesteds) var en dansk dr.polit. og professor i skovbrug ved Den Kongelige Veterin\xc3\xa6r- og Landboh\xc3\xb8jskole._NEWLINE_Howard Gr\xc3\xb8n var s\xc3\xb8n af stiftamtmand, kammerherre Rowland Howard Gr\xc3\xb8n og hustru Ida f. Hansen, blev student fra Viborg Katedralskole 1913 og tog filosofikum 1914. Han blev ansat i firmaet M.E. Gr\xc3\xb8n & S\xc3\xb8n 1914-16 og var p\xc3\xa5 studieophold ved Harvard Universitetet i USA 1916-17. Han blev ansat i Privatbanken 1917-18 og blev forstkandidat 1923, var assistent ved Dansk Skovforenings g\xc3\xb8dningsfors\xc3\xb8g 1924, ved Landboh\xc3\xb8jskolens skovbrugsundervisning 1925, kst. skovrider ved Sor\xc3\xb8 Akademi 1926, p\xc3\xa5 studieophold i Schweiz, Frankrig og Tyskland som Rockefeller-stipendiat 1927, blev professor i skovbrug ved Landboh\xc3\xb8jskolen 1930, tr\xc3\xa5dt uden for nr. 1954, blev dr.polit. fra K\xc3\xb8benhavns Universitet 1931 og administrator af L\xc3\xb8venholm gods 1951._NEWLINE_Han var medlem af bestyrelsen for Danske Forstkandidaters Forening 1924-35, for A/S Kagstrup Kalkv\xc3\xa6rk 1934, for A/S M.E. Gr\xc3\xb8n & S\xc3\xb8n 1939 og for M.E. Gr\xc3\xb8ns og Hustrus familiefideikommisser og for det Gr\xc3\xb8nske fideikommis 1937, medlem af direktionen for L\xc3\xb8venholm Fonden og af bestyrelsen for Gammel Estrup, Jyllands herreg\xc3\xa5rdsmuseum 1951, medlem af Akademiet for de Tekniske Videnskaber 1937, formand for dettes gruppe VI 1943-48, medlem af den forstlige fors\xc3\xb8gskommission 1944-54; pr\xc3\xa6sident for Nordisk Skovunion 1946-50, modtog Svenska Skogsv\xc3\xa5rdf\xc3\xb6renings fortjenstmedalje 1947 og Norsk Forstmannsforenings fortjenstmedalje 1948; medlem af Kungliga Lantbruksakademien i Stockholm 1949, \xc3\xa6resmedlem af Det norske Skogselskap 1950; \xc3\xa6resdoktor i forstvidenskab ved Stockholms H\xc3\xb6gskola 1957. Han blev Ridder af Dannebrog 1941, Dannebrogsmand 1950 og Kommand\xc3\xb8r af Danneborg 1964._NEWLINE_Gr\xc3\xb8n blev gift 12. marts 1919 med Emmy Louise f. Thielsen, f. 10. juli 1895 i Charlottenlund, datter af Frihavnsdirekt\xc3\xb8r Evald Thielsen og hustru Olga f. Plenge._NEWLINE_Han er begravet p\xc3\xa5 Vedb\xc3\xa6k Kirkeg\xc3\xa5rd.'